begerkorall
Store norske leksikon,Biologi,Dyreriket,Nesledyr,Koralldyr,Sekstallkoraller,Steinkoraller,Caryophylliidae,Caryophyllia
Begerkorall er en art av koralldyr (Anthozoa) i ordenen steinkoraller (Scleractinia), som opptrer enkeltvis.
Den har en begerformet fot, dannet av kalkskjellet, og lever festet til fjell og steiner. Begeret har en diameter på 15-20 millimeter, og rundt munnen finnes opptil 80 tentakler ordnet i tre kranser. De bløte delene kan trekkes inn i begeret. Arten kan forekomme i tidevannssonen, men finnes vanligvis på dypere vann. Den hører hjemme i tempererte farvann, og er utbredt langs norskekysten nord til Møre. Flabellum macandrewi er en beslektet art langs Norges kyster. Den har et utbredt, flatt beger, og ligger fritt på bunnen på noe større dyp. Begerkoraller er rovdyr som lever av små krepsdyr og andre små dyr, som lammes med neslecellene. Les mer i Store norske leksikon nesledyr